CELEX: 52016PC0833
Language: hr
Date: 2017-01-06
Title: Prijedlog PROVEDBENE ODLUKE VIJEĆA o izmjeni Odluke 2013/677/EU kojom se Velikom Vojvodstvu Luksemburgu odobrava primjena mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 6.1.2017.
            COM(2016) 833 final
            2016/0417(NLE)
            Prijedlog
            PROVEDBENE ODLUKE VIJEĆA
            o izmjeni Odluke 2013/677/EU kojom se Velikom Vojvodstvu Luksemburgu odobrava primjena mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu „Direktiva o PDV-u”) Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 26. rujna 2016. Luksemburg je zatražio odobrenje za nastavak izuzimanja od plaćanja PDV-a poreznih obveznika koji ostvaruju promet ispod određenog praga te povišenje tog praga s 25 000 EUR na 30 000 EUR. U skladu s člankom 395. stavkom 2. Direktive o PDV-u Komisija je dopisima od 4. listopada 2016. obavijestila druge države članice o zahtjevu Luksemburga. Dopisom od 5. listopada 2016. Komisija je obavijestila Luksemburg da ima sve informacije potrebne za procjenu zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući izuzeće poreznih obveznika čiji je godišnji promet niži od određenog iznosa. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               Ta je mjera prvi put uvedena u skladu s odredbama članka 14. Direktive Vijeća 67/228/EEZ
                  2
               . Međutim, države članice koje nisu iskoristile mogućnost predviđenu tom odredbom mogle su, u skladu s člankom 24. stavkom 2. točkom (b) Direktive 77/388/EEZ koji je preinačen u članak 285. prvi stavak Direktive o PDV-u, naknadno izuzeti od plaćanja PDV-a samo porezne obveznike čiji godišnji promet nije veći od 5 000 EUR ili protuvrijednosti tog iznosa u nacionalnoj valuti. Na temelju članka 285. drugog stavka Direktive o PDV-u te države članice mogu odobriti i progresivne porezne olakšice poreznim obveznicima čiji godišnji promet premašuje prag koji one utvrde.
            
            
               Do kraja 2012. Luksemburg je izuzimao od plaćanja PDV-a porezne obveznike čiji godišnji promet nije bio viši od 10 000 EUR. Nadalje, Luksemburg je obavijestio Komisiju da se na temelju članka 285. drugog stavka Direktive 2006/112/EZ koristi mogućnošću odobrenja progresivnih poreznih olakšica poreznim obveznicima čiji je godišnji promet između 10 000 i 25 000 EUR.
            
            
               Primjena povećanog praga za izuzeće bila je primjerena za pojednostavnjenje sustava PDV-a za male poduzetnike jer poduzećima koja ispunjavaju uvjete za odredbu znatno smanjuje opterećenje tako što ih oslobađa mnogih obveza predviđenih uobičajenim odredbama o PDV-u. Stoga je Luksemburg zatražio i dobio odstupanje prema kojem primjenjuje prag prometa u iznosu od 25 000 EUR koji se odnosi na odredbu o izuzeću za male poduzetnike te istodobno ukinuo primjenu progresivnih poreznih olakšica. 
            
            
               To je odstupanje odobreno do 31. prosinca 2016. Odlukom Vijeća 2013/677/EU
                  3
               .
            
            
               Kako bi s vremenom zadržao vrijednost na realnoj razini, a time i punu korist učinka pojednostavnjenja, Luksemburg traži i dopuštenje za preispitivanje trenutačnog praga naviše u skladu sa sustavom indeksacije.
            
            
               Stoga je Luksemburg sada zatražio da se mjera produlji od 1. siječnja 2017. i da se, uz to, najviši odobreni prag za izuzeće povisi na 30 000 EUR godišnjeg prometa. 
            
            
               Prema luksemburškim tijelima, u skladu s člankom 395. stavkom 1. drugim podstavkom Direktive o PDV-u predložena posebna mjera imala bi samo zanemariv učinak na ukupni prikupljeni prihod od PDV-a u fazi konačne potrošnje (najviše 0,12 %). Luksemburg tim zahtjevom želi pojednostavniti opterećenje za poduzeća kao i potaknuti razvoj malih poduzeća. Istodobno, Luksemburg želi smanjiti opterećenje porezne uprave ograničavanjem potrebe za kontrolom malih poreznih obveznika, koja je relativno skupa u usporedbi s predmetnim iznosom PDV-a, te ojačati svoje aktivnosti kontrole većih poreznih obveznika. To je u skladu s člankom 395. stavkom 1. prvim podstavkom Direktive o PDV-u u kojem se navodi da države članice mogu biti ovlaštene za uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a. 
            
            
               U tom kontekstu treba napomenuti da je mjera neobvezna za porezne obveznike i da će takva i ostati.
            
            
               Luksemburg nije naveo rok za to odstupanje. Međutim, odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća trenutačno se revidiraju. Kako je najavljeno u akcijskom planu za PDV
                  4
               , Komisijin se prijedlog treba predstaviti do kraja 2017. u obliku opsežnog paketa pojednostavnjenja, uključujući direktivu o izmjeni odredaba Direktive o PDV-u o posebnoj odredbi za mala poduzeća.
            
            
               Stoga se predlaže da se odstupanje produlji za još jedno razdoblje najranije do 31. prosinca 2019. ili do stupanja na snagu direktive o izmjeni odredaba Direktive o PDV-u o posebnoj odredbi za mala poduzeća. Diskrecijsko je pravo luksemburških tijela da odluče u kojoj će se mjeri i hoće li se uopće koristiti sustavom indeksacije u pogledu odstupanja koje se primjenjuje do 30 000 EUR.
            
            
               •Dosljednost s postojećim odredbama politike u određenom području
            
            
               Slična odstupanja odobrena su drugim državama članicama. Belgiji
                  5
                je odobren prag od 25 000 EUR, Poljskoj
                  6
                prag od 30 000 EUR, Litvi
                  7
                prag od 45 000 EUR, Latviji
                  8
                i Sloveniji
                  9
                prag od 50 000 EUR, a Italiji
                  10
                i Rumunjskoj
                  11
                prag od 65 000 EUR.
            
            
               •Dosljednost u odnosu na druge politike Unije
            
         
         
            
               Mjera je u skladu s ciljevima Unije za malo poduzetništvo, kako je utvrđeno u Komunikaciji Komisije „Počnimo od malih” – „Akt o malom poduzetništvu” za Europu
                  12
               , kojom se države članice poziva da uzmu u obzir posebna obilježja MSP-ova pri oblikovanju zakonodavstva i pojednostavne postojeće regulatorno okruženje.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići, tj. pojednostavnjenju za više malih poreznih obveznika i za poreznu upravu.
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinačnoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               Ovaj prijedlog temelji se na zahtjevu koji je podnio Luksemburg i odnosi se samo na tu državu članicu.
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               Prijedlogom Provedbene odluke Vijeća namjerava se proširiti mjeru pojednostavnjenja kojom se za poslovne subjekte s godišnjim prometom koji nije viši od 30 000 EUR uklanjaju brojne obveze povezane s PDV-om. Moguć je pozitivan učinak u pogledu smanjenja administrativnog opterećenja za još 970 poreznih obveznika, koji predstavljaju 1,2 % poreznih obveznika koji su trenutačno registrirani u sustavu PDV-a, te za poreznu upravu. U pogledu prihoda Luksemburga od PDV-a procjenjuje se da mjera neće imati proračunski učinak viši od 0,12 %.
            
            
               4.UTJECAJ NA PRORAČUN
            
         
         
            
               Prijedlog ne utječe na proračun EU-a jer će Luksemburg izvršiti izračun naknade u skladu s člankom 6. Uredbe Vijeća (EEZ, EURATOM) 1553/89
                  13
               .
            
            
               2016/0417 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Odluke 2013/677/EU kojom se Velikom Vojvodstvu Luksemburgu odobrava primjena mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  14
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 285. Direktive 2006/112/EZ, države članice koje nisu iskoristile mogućnost u skladu s člankom 14. Druge direktive Vijeća 67/228/EEZ od 11. travnja 1967. o usklađivanju propisa država članica o porezu na promet, strukturi i postupcima za primjenu zajedničkog sustava poreza na dodanu vrijednost
                  15
                mogu izuzeti od plaćanja PDV-a porezne obveznike čiji godišnji promet nije viši od 5 000 EUR ili protuvrijednosti tog iznosa u nacionalnoj valuti. One mogu odobriti i progresivne porezne olakšice poreznim obveznicima čiji godišnji promet premašuje prag koji one utvrde.
            
            
               (2)Odlukom Vijeća 2013/677/EU
                  16
                Luksemburgu je odobreno, kao mjera odstupanja, izuzeće od plaćanja PDV-a za porezne obveznike čiji godišnji promet nije viši od 25 000 EUR do 31. prosinca 2016.
            
            
               (3)Dopisom evidentiranim u Komisiji 26. rujna 2016. Luksemburg je zatražio odobrenje za mjeru odstupanja od članka 285. Direktive 2006/112/EZ kako bi se to izuzeće produljilo od 1. siječnja 2017. te, istodobno, povećanje praga s 25 000 EUR na 30 000 EUR. 
            
            
               (4)Komisija je dopisima od 4. listopada 2016. obavijestila druge države članice o zahtjevu Luksemburga. Dopisom od 5. listopada 2016. Komisija je obavijestila Luksemburg da ima sve informacije potrebne za procjenu zahtjeva.
            
            
               (5)Prema informacijama koje je dostavio Luksemburg, još bi 970 poreznih obveznika moglo iskoristiti ovu mjeru kako bi smanjili svoje obveze povezane s PDV-om koje su navedene u glavi XI. poglavljima od 2. do 6. Direktive 2006/112/EZ. Stoga bi se smanjilo i opterećenje porezne uprave povezano s naplatom poreza i nadzorom malih poduzeća. 
            
            
               (6)S obzirom na to da će se zbog odstupanja koje je odobreno Luksemburgu smanjiti obveze malih poduzeća u vezi s PDV-om, dok se ona i dalje mogu odlučiti za uobičajene odredbe o PDV-u u skladu s člankom 290. Direktive 2006/112/EZ, Luksemburgu bi trebalo odobriti primjenu povišenog praga do 31. prosinca 2019. 
            
            
               (7)Odstupanja se obično odobravaju u ograničenom razdoblju kako bi se moglo ocijeniti je li posebna mjera odgovarajuća i djelotvorna. Stoga bi zatraženo odstupanje trebalo biti vremenski ograničeno i praćeno klauzulom o vremenskom ograničenju valjanosti. Uz to, odredbe članaka od 281. do 294. Direktive 2006/112/EZ o posebnoj odredbi za mala poduzeća trenutačno se revidiraju pa bi direktiva o izmjeni tih odredaba Direktive o PDV-u mogla stupiti na snagu prije 31. prosinca 2019.
            
            
               (8)Prema informacijama koje je dostavio Luksemburg povišeni će prag imati zanemariv učinak na ukupni prikupljeni prihod od poreza u fazi konačne potrošnje. 
            
            
               (9)Odstupanje za koje je zatraženo produljenje u skladu je s ciljevima Komunikacije Komisije „Počnimo od malih” – „Akt o malom poduzetništvu za Europu” od 25. lipnja 2008.
                  17
               
            
            
               (10)Odstupanje ne utječe na vlastita sredstva Unije koja proizlaze iz PDV-a jer će Luksemburg izvršiti izračun naknade u skladu s člankom 6. Uredbe Vijeća (EEZ, EURATOM) 1553/89
                  18
               .
            
         
         
            
               (11)Odluku 2013/677/EU trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Članak 1. i članak 2. Odluke 2013/677/EU zamjenjuju se sljedećim:
            
            
               „Članak 1.
            
            
               Odstupajući od članka 285. Direktive 2006/112/EZ Luksemburgu se odobrava izuzeće od plaćanja PDV-a za porezne obveznike čiji godišnji promet nije viši od 30 000 EUR.
            
            
               Članak 2.
            
            
               Ova Odluka proizvodi učinke od dana priopćenja.
            
            
               Ova se Odluka primjenjuje do 31. prosinca 2019. ili do dana stupanja na snagu direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća, ovisno o tome što nastupi prije.”
            
            
               Članak 2.
            
            
               Ova je Odluka upućena Velikom Vojvodstvu Luksemburgu.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  Druga direktiva Vijeća 67/228/EEZ od 11. travnja 1967. o usklađivanju zakonodavstva država članica koja se odnose na poreze na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303.).
               
               
                  
                     (3)
                  Provedbena odluka Vijeća 2013/677/EU od 15. studenoga 2013. kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 33.).
               
               
                  
                     (4)
                  Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u, Put k jedinstvenom europskom području PDV-a – vrijeme je za donošenje odluka, Bruxelles, 7. travnja 2016., COM(2016) 148 final.
               
               
                  
                     (5)
                  Provedbena odluka Vijeća 2015/2348/EU od 10. prosinca 2015. o izmjeni Provedbene odluke 2013/53/EU kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 330, 16.12.2015., str. 51.).
               
               
                  
                     (6)
                  Provedbena odluka Vijeća 2015/1173/EU od 14. srpnja 2015. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 189, 17.7.2015., str. 36.).
               
               
                  
                     (7)
                  Provedbena odluka Vijeća 2014/795/EU od 7. studenoga 2014. o produljenju primjene Provedbene odluke 2011/335/EU kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 44.).
               
               
                  
                     (8)
                  Provedbena Odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.).
               
               
                  
                     (9)
                  Provedbena odluka Vijeća 2013/54/EU od 22. siječnja 2013. kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 15.).
               
               
                  
                     (10)
                  Provedbena odluka Vijeća 2016/1988/EU od 8. studenoga 2016. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 1.).
               
               
                  
                     (11)
                  Provedbena odluka Vijeća 2014/931/EU od 16. prosinca 2014. o produljenju primjene Provedbene odluke 2012/181/EU kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 365, 19.12.2014., str. 145.).
               
               
                  
                     (12)
                  COM(2008) 394 od 25. lipnja 2008.
               
               
                  
                     (13)
                  SL L 155, 7.6.1989., str. 9. – 13.
               
               
                  
                     (14)
                  SL L 347, 11.12.2006., str. 1.
               
               
                  
                     (15)
                  SL 71, 14.4.1967., str. 1303/67.
               
               
                  
                     (16)
                  Provedbena odluka Vijeća 2013/677/EU od 15. studenoga 2013. kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 33.).
               
               
                  
                     (17)
                  Komunikacija Komisije Vijeću, Europskom parlamentu, Europskom gospodarskom i socijalnom odboru i Europskom odboru regija „Počnimo od malih” – „Akt o malom poduzetništvu” za Europu, Bruxelles, 25. lipnja 2008., COM(2008) 394 final. 
               
               
                  
                     (18)
                  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).